**שמיטה- ויתור זה טוב או רע?**

**למנחה\מורה-מהלך השיעור**

בשנת השמיטה אנו נקראים לשמוט ולוותר על שלנו לטובת אחרים. בשיעור זה אנו מבקשים לבחון את ערך הויתור: מה הקושי? מה התועלות שמביא לנו הוויתור? כיצד נחנך את עצמנו לוותר?

**מטרות**

הכרת ערך הויתור כאחד מערכי השמיטה  
בירור הערך ומקומו בחיינו

**השיעור מתאים לתלמידי חטיבה עליונה בבית הספר, לבית מדרש או להתשלמות בחדר מורים**

**מהלך השיעור**

פתיח: עיון בקטע מהספר 'על אהבה וחושך' מאת עמוס עוז  
לימוד בחברותות: לפי הדף המצורף  
אסיף: קריאת פסוקי השמיטה

שימו לב: יש להשלים את דף המקורות עם השיר של 'אני רוצה גם' של יהודה פוליקר.

**פתיח: במליאה**

**מנחה מחלק את הכרטיס שלפניכם, מקריא מקור 1, מנהל שיח תוך התייחסות לשאלות שאחריו.**

**מקריא מקור 2, מנהל שיח תוך התייחסות לשאלות שאחריו.**

**מקור 1 עמוס עוז, על אהבה וחושך**

עמוס עוז בספרו **על אהבה וחושך** מספר על מורתו האהובה, המשוררת זלדה, ז"ל . וכך הוא מספר עליה:

**"ללעג, לכל לעג שהוא, קראה מורה-זלדה בשם רעל. לשקר קראה נפילה או שבירה. לעצלות קראה בשם 'עופרת', לרכילות- 'עיני הבשר'. הגאווה נקראה אלה 'חורכת-הכנפיים'**

**והוויתור, גם ויתור קטנטן, ואפילו ויתור על מחק או על תורך לחלק לכיתה את דפי הציור, כל ויתור היה נקרא בפיה 'ניצוץ'."**

* מה אפשר ללמוד על הכיתה של עמוס עוז (כיתה ב' לפני כ 50 שנה)?
* המורה זלדה נתנה כינויים להתנהגויות שונות של ילדים. מה דעתכם על התייחסות מסוג זה?
* מדוע זכתה לדעתכם תכונת הוויתור להידמות דווקא לניצוץ?
* לאיזה סוג של ויתור מתכוונת זלדה?
* אלו "ויתורים" אתם מכירים?
* איך אתם עם התכונה הזו?
* הוויתור מתי הוא טוב? מתי הוא אינו טוב?

**עם קבוצות רגילות נעבור כאן ללימוד בחברותות.**

**עם קבוצות מתענינות במיוחד ניתן לפתח את הלימוד בעזרת המקורות הבאים.**

**מקור 2 תלמוד בבלי מסכת מגילה דף כח עמוד א**

**שאלו תלמידיו את רבי נחוניא בן הקנה במה הארכת ימים?**

**אמר להם: מימי לא נתכבדתי בקלון חברי ולא עלתה על מטתי קללת חברי וותרן בממוני הייתי....**

**שאל רבי עקיבא את רבי נחוניא הגדול: אמר לו: במה הארכת ימים?....**

**אמר ליה: ..... מימי לא קבלתי מתנות ולא עמדתי על מדותי, וותרן בממוני הייתי.**

* התייחסו בכל דרך הנראית לכם לסגולות לאריכות ימים עליהן ממליץ ר' נחוניא.
* למה לדעתכם מתכוון המספר כשהוא אומר : **לא עמדתי על מידותי?**
* מה הקשר בין הסגולות לאריכות ימים לבין הדברים שמביא עמוס עוז על מורתו זלדה?
* מה המשותף בין הדוגמאות לוויתור שמביאה זלדה לבין הוויתור שעליו מדבר רבי נחוניא?

**העשרה על פי הרב סבתו:**

**המכנה המשותף של שלוש הנקודות האלה הוא, ויתור על השאיפות החומריות לטובת השאיפות הרוחניות.**

**1)       קבלת מתנות, מרגילה את הגוף לחמוד וזה מגדיל את השאיפה    החומרית (מִיָמָי לא קיבלתי מתנות).**

**2)       הקפדה בענייני כסף מגדילה את כוח החומר (ותרן בממוני הייתי).**

**3)       דרישת כבוד ואי מוכנות לסלוח על פגיעה בכבוד, מגדילה** מאוד את האנוכיות **ובעקבותיה את הגאווה הפסולה(לא עמדתי על מידותַי).**

**יש להדגיש כי הבעיה העיקרית היא בעצם הדבקות בממון והסירוב להיפרד ממנו לטובת חסד ומעשים טובים. לא כן מי שרואה בכספו מכשיר לסיוע לנצרכים. באופן שכזה, יכול גם אדם זה לראות את עצמו מחובר לשאיפות רוחניות.**

* ר' נחוניא מציג דרך חיים פרטית האם מתי וכיצד ניתן להקנות דרך זו לחברה שלמה?
* מה תהיינה ההשלכות של דרך חיים זו על החברה שאלה הנורמות שלה?

**לימוד בחברותא**

קראו את המדרש מקהלת רבה ואת השיר של יהודה פוליקר שאחריו ודונו

* מהם הערכים העולים מקטעים אלה?
* כיצד משפיעים ערכים אלה על איכות חייו של האדם?
* כיצד הם משפיעים על החברה שבתוכה הוא חי?
* כיצד מתקשרים קטעים אלה לקטעים ולשיח שדנו בהם בפתיח?

אמר רבי יודן בשם רבי איבו:

אין אדם יוצא מן העולם וחצי תאותו [מאווייו, רצונותיו] בידו,

אלא יש לו מאה - רוצה מאתיים, יש לו מאתיים - רוצה ארבע מאות.

מדרש קהלת רבה א

**אני רוצה גם**  - [**יהודה פוליקר**](http://shironet.mako.co.il/artist?prfid=459&lang=1)   
לדף הלימוד יש להביא את השיר המלא:  
<http://shironet.mako.co.il/artist?type=lyrics&lang=1&prfid=459&wrkid=3800>

נסחו בקבוצה תובנה, סיסמה, הגיג שנובע מהשיח שלכם.

ניתן גם לבקש לחבר שיר תגובה לשיר של פוליקר או לעצב 'סטיקר'.

**אסיף**

חברותות מביאות את ההגיג שאליו היגיעו

מנחה קורא את הקטע והקבוצה דנה בו לפי הנקודות שאחרי הקטע

וְשֵׁשׁ שָׁנִים תִּזְרַע אֶת-אַרְצֶךָ; וְאָסַפְתָּ אֶת-תְּבוּאָתָה וְהַשְּׁבִיעִת תִּשְׁמְטֶנָּה וּנְטַשְׁתָּהּ, וְאָכְלוּ אֶבְיֹנֵי עַמֶּךָ, וְיִתְרָם תֹּאכַל חַיַּת הַשָּׂדֶה; כֵּן-תַּעֲשֶׂה לְכַרְמְךָ, לְזֵיתֶךָ.

שמות, פרק כג, פסוקים י-יא

* כיצד מתקשר הקטע לפתיח וללמידה בחברותא?
* תארו את מעמדו החברתי והכלכלי של האדם אליו פונה הכתוב.
* מה לדעתכם הרגשתו כשהוא שומע לראשונה על החוק הזה?
* לשם מה לדעתכם, תחוקק מדינה חוק כזה? האם קיום החוק הזה עשוי להאריך את ימי המדינה?  
  מהם הרווחים? מהם המחירים? מהי התפיסה החברתית של המדינה?
* מדוע יש לקיים חוק זה רק אחת לשבע שנים? למה לא בתדירות גבוהה יותר?
* לו היה חוק זה נחקק בימינו – חברה טכנולוגית, תעשייתית, אל מי הייתה מצווה זו פונה?
* לו היה חוק זה מופנה אליך ישירות מה היית שומט? על מה היית מוותר?
* מה הייתה המדינה צריכה להבטיח לך כדי שתקיים את החוק?
* איך כמחנכים אתם מציעים להקנות את הערכים הבאים לידי ביטוי במצוות השמיטה לתלמידיכם?
* באיזו מידה אתם רואים חשיבות בהקניית ערכים אלו לתלמידים?
* ניתן להביא כאן את הקטע מהתורה שמדבר על ההבטחה של הקב"ה ליבול עשיר בשנים שלפני השמיטה ואחריה.

וְכִי תֹאמְרוּ: מַה-נֹּאכַל בַּשָּׁנָה הַשְּׁבִיעִת, הֵן לֹא נִזְרָע וְלֹא נֶאֱסֹף אֶת-תְּבוּאָתֵנוּ?!

וְצִוִּיתִי אֶת-בִּרְכָתִי לָכֶם בַּשָּׁנָה הַשִּׁשִּׁית וְעָשָׂת אֶת-הַתְּבוּאָה לִשְׁלֹשׁ הַשָּׁנִים.

וּזְרַעְתֶּם אֵת הַשָּׁנָה הַשְּׁמִינִת, וַאֲכַלְתֶּם מִן-הַתְּבוּאָה יָשָׁן; עַד הַשָּׁנָה הַתְּשִׁיעִת, עַד-בּוֹא תְּבוּאָתָהּ--תֹּאכְלוּ יָשָׁן.  **ויקרא כ"ה כ-כב**